ZÁRÓVIZSGA TÉMAKÖRÖK

**TURIZMUS-VENDÉGLÁTÁS ALAPKÉPZÉSI SZAK**

2016/2017. tanévtől kezdett hallgatóknak

**TERMÉSZETI ÉS VIDÉKI TURIZMUS**

**specializáció**

**„A”**

1. Mutassa be a statisztikai munka főbb szakaszait; az adatgyűjtés és adatrendszerezés formáit

(mintavételi technikák, statisztikai sorok és táblák), valamint az elemzés legegyszerűbb eszközeit, a viszonyszámokat, a leíró statisztika eszköztárát (alapeloszlás jellemzők), a mintából történő következtetés főbb módszereit (becslés, hipotézisvizsgálat), illetve az eredmények grafikus illusztrálásának módjait (ábrák típusai és tartalmi, formai követelményei)!

2. Jellemezze az összefüggés- és tendenciavizsgálat főbb módszereit: sztochasztikus kapcsolatok elemzése (asszociáció, vegyes kapcsolat, korreláció), mennyiségi ismérvek közötti kapcsolat vizsgálata regressziós modellekkel; az idősorelemzés egyszerű eszközei (abszolút és relatív változás, átlagolás) és dekompozíciós módszere (determinisztikus idősorelemzés). Mutassa be a tényezőfelbontás módszereit: értéken alapuló indexszámítás és az összetett viszonyszámok standardizáláson alapuló összehasonlítása.

3. Fogalmazza meg és közgazdaságilag értelmezze a határelemzés lényegét a mikroökonómiában! Hogyan jelenik meg a határelemzés a hasznosság, a termelés, a költségek, a bevétel és a profit kapcsán? Milyen szerepet játszik a határelemzés a mikroökonómiai optimalizálásban? (Az összefüggések közgazdasági értelmezése a fogyasztói kosár, a ráfordítás-összetétel és a profit kapcsán, valamint a tökéletesen versenyző erőforráspiacokra jellemző rövidtávú inputfelhasználás esetén.)

4. Hasonlítsa össze a tökéletesen versenyző és a monopolpiacot! Hasonlítsa össze a tökéletesen versenyző és a monopol vállalat teljes bevétel és határbevétel függvényét, a költségfüggvényeiket, valamint a profitmaximalizálási alapeseteiket (azonosságok és különbségek)! Hasonlítsa össze és értékelje a két piacformát jóléti szempontból (fogyasztói és termelői többlet, holtteher-veszteség)!

5. Fogalmazza meg az árupiaci kereslet rugalmasságának mibenlétét! Ismertesse a jövedelemrugalmasság és a kereszt-árrugalmasság előjeléből levonható következtetéseket, az árrugalmasságra ható tényezőket, valamint az árrugalmasság és az árbevétel kapcsolatát! Hogyan befolyásolja a monopol vállalat piaci eredményességét az általa gyártott termék keresletének árrugalmassága?

6. Milyen összefüggés mutatható ki az egy-és kétváltozós hasznossági függvények között, valamint az egy-és kétváltozós termelési függvények között (az összefüggéseket világítsa meg közgazdasági értelemben és a függvények képét illetően is)? Hasonlítsa össze a kétváltozós hasznossági függvényt és a kétváltozós termelési függvényt, a közömbösségi görbét és az isoquant görbét, valamint a közömbösségi térképet és az isoquant térképet! Hogyan és milyen kitétel mellett értelmezzük, illetve mérjük a helyettesítést a közömbösségi térkép és az isoquant térkép esetén?

7. Ismertesse az SNA rendszer mutatóit, azok tartalmát és a közöttük lévő összefüggéseket! Milyen módon számított mutató mentén mérhető a gazdasági növekedés, hogyan fejezzük ki a mértékét? Hazánkban jelenleg mekkora a gazdasági növekedés üteme? A GDP a tanult makroökonómiai modellekben hogyan jelenik meg (mivel azonosítható)? Az infláció hogyan hat az SNA rendszer mutatóira és ez a hatás hogyan küszöbölhető ki? Ismertesse a GDP kritikáját és hiányosságait, illetve az új típusú (környezeti, fenntarthatósági és jóléti) mutatókat (NEW, ISEW, GPI, HDI, ÖL)!

8. Ismertesse az adók (jövedelemtől függő és autonóm) és a transzferek, valamint a kormányzati vásárlás változásának hatását a központi költségvetés egyenlegére, fogyasztásra, a GDP-re és a kamatlábra! Mutassa be a költségvetési hiány finanszírozásának lehetőségeit, és hatásukat a makrogazdaságra! Értelmezze a multiplikátorhatást és a Haavelmo-tételt!

9. Mi az infláció, hogyan mérik, jelenleg mekkora a nagysága hazánkban? Ismertesse a keresleti és a költséginfláció mibenlétét, néhány kiváltó tényezőjét, a pénzkínálat szabályozásának eszközeit, és azok antiinflációs hatását! Hogyan befolyásolja a kamatlábat és a GDP-t a jegybank által történő pénzkínálat szabályozás?

10. Hogyan osztható fel az össznépesség munkaerőpiaci szempontból? Hogyan értelmezhető a munkakeresleti és a munkakínálati függvény, valamint a foglalkoztatási függvény, és mi a rövidebb oldal elve? Milyen összefüggés mutatható ki a foglalkoztatási függvény és a makrokínálati függvény között? Ha a gazdaság a potenciális kibocsátás szintjén termel, milyen helyzetben van a munkaerőpiac és ebben az esetben lehet-e a gazdaságban munkanélküliség? Hogyan mérhető a munkanélküliség nagysága, hazánkban jelenleg mekkora a mértéke, milyen típusai különböztethetők meg és ezek hogyan kezelhetők?

11. Foglalja össze röviden a zárt és nyitott gazdaságok eltéréseit, a nemzetközi gazdaságtan fő területeit. Melyek a nemzetközi kereskedelem hasznai és a kereskedelemelméletek alapján hogyan alakul ki a külkereskedelem szerkezete? Hasonlítsa össze a nemzetközi kereskedelempolitika főbb irányzatait (szabadkereskedelem vs. protekcionizmus)! Mutassa be röviden a nemzetközi kereskedelmet szabályozó GATT-WTO rendszer kialakulását és működési sajátosságait! Jellemezze és mutassa be a nemzetközi fizetési mérleget, és annak főbb részeit! Mutassa be a nemzetközi pénzügyi rendszer főbb szakaszait!

12. Mutassa be az egyéni és társas vállalkozások sajátosságait: alapításuk, a tagok felelőssége, szükséges jegyzett tőke, alapításhoz szükséges okirat, legfőbb szerv! Ismertesse a vállalatok típusait üzleti tapasztalat és vállalkozói készség szerint! Mik a kkv-minősítés szabályai?

13. Ismertesse a vállalati érintett (stakeholders) –elmélet lényegét, valamint jellemezze azok csoportjait (belső, külső érintettek). Ismertesse a tulajdonos kategóriák jellemzőit, céljait és kapcsolatrendszerüket (természetes személyek, intézményi befektetők vonatkozásában is). Fejtse ki a képviseleti problémakör lényeges vonásait, valamint a corporate governance fogalmát, feladatait, valamint hasonlítsa össze azok megvalósítását az angolszász és német gyakorlatban!

14. Ismertesse a számvitel célját, tárgyát, funkcióját, a számviteli rendszer működését meghatározó szabályokat! Mutassa be a számviteli beszámolók rendszerét, készítésük feltételeit, részeit, azok tartalmát, a számviteli törvényben alkalmazott időszakokat, időpontokat, a beszámoló könyvvizsgálatát, nyilvánosságra hozatalát! Határozza meg a vagyon megjelenítését, csoportosítását a számviteli beszámolóban, az eredménykimutatás szerepét, tartalmát!

15. Mutassa be a vagyon számviteli értékelésének szempontjait és szabályait, a bekerülési érték fogalmát, tartalmát; a bekerülési érték megállapításának sajátosságait, a külföldi pénzértékre szóló eszközök és kötelezettségek bekerülési érték meghatározását, a realizált és nem realizált árfolyam-különbözetek elszámolását! Ismertesse a készletváltozások elszámolási módszereit, az immateriális javak, tárgyi eszközök terv szerinti és terven felüli értékcsökkenésének módszereit, elszámolását, piaci értékelések lehetőségeit!

16. Mutassa be az adó, az illeték és a járulék fogalmát, illetve hasonlítsa őket össze a lehetséges ellenszolgáltatás szerint! Melyek az adókötelezettség főbb fajtái? Jellemezze az általános forgalmi adót, mint hozzáadott-érték adót! Ismertesse a számla-és nyugtaadási kötelezettséget! Mondjon példát az adó- illetve az adóalap-kedvezményre a személyi jövedelemadózásnál! Melyek a helyi adók típusai, fajtái?

17. Határozza meg az érték fogalmát, jellemezze a piaci-és tőkeértéket (belső érték), az értékelés főbb szempontjait! Mutassa be a kötvények árfolyamára ható tényezőket, a kötvények hozamát, kamatláb-érzékenységét! Ismertesse a részvények értékelését, a részvényárfolyam összetevőit (PVGO)!

18. Jellemezze a beruházási és finanszírozási döntéseket! Mutassa be a beruházási javaslatok értékelését, a pénzáramok becslését és tartalmát)! Melyek a döntési problémák, kritériumok (NPV, IRR, PI, MIRR)? Mutasson be néhány speciális beruházás értékelési helyzetet. Ismertesse a beruházások kockázatának elemzésére alkalmazható módszereket!

19. Mutassa be, hogyan teremti a pénzt a Magyar Nemzeti Bank, illetve a kereskedelmi bankok! Mit mutat meg a pénzmultiplikátor? Milyen hatással van a kereskedelmi bankok által teremtett pénz mennyiségére a gazdasági szereplőknél lévő készpénzállomány nagysága? Melyek a Magyar Nemzeti Bank eszközei a gazdaságban lévő pénz mennyiségének szabályozására? Milyen típusú, jellegű és mértékű infláció esetén szükséges, és mikor nem, a jegybanknak a gazdaságban jelenlevő pénzmennyiséget szűkíteni?

20. Mutassa be a részvény, a kötvény és a befektetési jegy értékpapírokat! Hasonlítsa össze a részvény, illetve a befektetési jegy tulajdonosainak jogait a részvénytársaság, illetve a befektetési alap működése vonatkozásában! Mikor érdemes egy vállalkozásnak részvényt, vagy kötvényt kibocsátania, s mikor bankhitelt felvennie - adott nagyságú tőkeszükséglet biztosítása céljából? Milyen elsőbbségi részvénytípusokat, illetve befektetési alap típusokat ismer? Milyen okok, illetve célok miatt választhatják az egyiket, vagy másikat a befektetők?

ZÁRÓVIZSGA TÉMAKÖRÖK

**TURIZMUS-VENDÉGLÁTÁS ALAPKÉPZÉSI SZAK**

2016/2017. tanévtől kezdett hallgatóknak

**TERMÉSZETI ÉS VIDÉKI TURIZMUS**

**specializáció**

**„B”**

1. Mutassa be a turisztikai erőforrások, vonzerők és turisztikai termékek összefüggéseit a Mátra-Bükk desztináció vagy egy, a 2016. évi CLVI. törvény alapján lehatárolásra került kiemelt turisztikai desztináció példáján keresztül!

2. A Nemzeti Turizmusfejlesztési Stratégia 2030 alapján vázolja fel hazánk turizmusának főbb fejlesztési irányvonalait, eszközeit és az elérendő célokat! Röviden mutassa be a kiemelt turisztikai desztinációkat!

3. A turizmus rendszerszemléletű vizsgálatának elveit alkalmazva értékelje egy Ön által szabadon választott, Magyarország turizmusban jelentős szerepet játszó város turisztikai piacát és versenyképességét! Mutassa be a turizmus súlyát és szerepét a város életében, valamint a városban fejleszthető turisztikai termékeket!

4. Ismertesse a turizmus jelenlegi trendjeit és azok hatását a turisztikai vállalkozások és fogadóterületek tevékenységére.

5. Ismertesse a turisztikai rendezvények szerepét, jelentőségét és a szervezés kérdéseit egy szabadon választott esettanulmány példáján!

6. Értékelje Magyarország szálláshely kínálatát! Mutassa be a szálláshelyek fajtáit, fő minőségi kritériumait! Megfelelőnek találja-e az ország szálláskínálatát a Nemzeti Turizmusfejlesztési Stratégia 2030-ban megfogalmazott termékprioritások és kapcsolódó célcsoportok kiszolgálásához?

7. Ön egy Gyöngyösön újonnan nyitó konferencia- és wellness szálloda frissen kinevezett igazgatója. Tervezze meg a szálloda szervezeti felépítését és ismertesse a menedzsment tagjainak legfontosabb feladatait.

8. Ön egy Gyöngyösön újonnan nyitó étterem frissen kinevezett üzletvezetője. Tervezze meg az étterem szervezeti felépítését és készítse el jövőbeli alkalmazottainak munkaköri leírásait.

9. Mutassa be a világörökségi cím és a turizmus kapcsolatát példákon keresztül. Ismertesse a világörökséghez tartozó helyszínek turisztikai infra- és szuprastruktúrájának kérdéseit és a látogatómenedzsment módszereit egy szabadon választott világörökségi helyszínen.

10. Ismertesse a turisztikai projekttervezés folyamatának jellemzőit a gondolattól a végrehajtásig.

11. Ön a Hotel Eger & Park értékesítési igazgatója. Mutassa be, hogy milyen elosztási csatornákon keresztül próbálja meg értékesíteni a szálloda szolgáltatásait. Külön térjen ki a hagyományos elosztási csatornákra és az e-kereskedelemre is.

12. Tervezze meg egy városi rendezvény reklámkampányát. Mutassa be az alkalmazni javasolt marketingkommunikációs eszközöket.

13. Mutassa be az utazási irodák tevékenységét, különös tekintettel az utazási szerződésre, utasjogokra, utazási irodák feladataira, felelősségvállalására és kártérítési felelősségére.

14. Ismertesse a vendéglátás és a gasztronómia fogalmát, gazdasági és társadalmi jelentőségét. Ismertesse a hagyományos magyar gasztronómia alapjait.

15. Mutassa be Magyarország turizmusát az általános jellemzők, a belföldi és a beutazó turizmus, valamint a kiutazó turizmus aspektusain keresztül.

16. A falusi turizmus magyarországi és nemzetközi értelmezése, a falusi turizmus területi dimenziói és szerepe a vidékfejlesztésben.

17. A bor- és gasztroturizmus fogalma, kínálati elemei jellemzői Magyarországon. Egy választott bor- és gasztrorégió bemutatása.

18. Az aktív turizmus értelmezése, jellemzői és kínálati elemei. A természetjárás és a kerékpáros turizmus jellemzői magyar és nemzetközi példákon keresztül.

19. A vízi-, vadász- és horgászturizmus keresleti és kínálati elemeinek jellemzése.

20. A természeti- és ökoturizmus hazai és nemzetközi jellemzői. Nemzeti parkok Magyarországon, egy választott nemzeti park ökoturisztikai szemléletű bemutatása.